《海陵四咏 其三 古柏林》
清代·许传霈

虎踞龙盘回绝尘，何年古柏接东邻。寺僧作友枝皆杖，地脉钟灵树亦神。

阅世已多甘老牖，本心未昧独长春。莫言涧底松常郁，一样洪钧就屈伸。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。